На памяць пра сёлетні “Вішнёвы фестываль”, што ўжо ў пяты раз прайшоў у горадзе Глыбокім Віцебскай вобласці, з’явіўся новы арт-аб’ект. Дэкаратыўна-мастацкая кампазіцыя з металу “Дружба народаў” змясцілася на цэнтральнай плошчы горада. Увасоблена ў ёй галоўная ідэя свята — аб’яднанне людзей. Сапраўды, з кожным годам на фэсце — усё больш удзельнікаў. Гэтым разам былі госці з Германіі, Грузіі, Ізраіля, Латвіі, Літвы, Польшчы, Расіі, Францыі, прадстаўнікі рэгіёнаў Беларусі, а таксама творчыя калектывы, якія распавядаюць пра культуру розных народаў свету.